C 434/10
RO
Jurnalul Oficial al Uniunii Europene
15.11.2022
Marți, 5 aprilie 2022
42. subliniază că este nevoie ca Comitetul specializat privind pescuitul, care va avea responsabilitatea să ia decizii echitabile pentru ambele părți și să garanteze că resursele sunt gestionate în mod sustenabil pe termen lung, să se înființeze și să își înceapă activitatea rapid, inclusiv pentru a acorda prioritate lucrărilor privind chestiuni urgente, cum ar fi aplicarea practică a accesului la ape și definirea „înlocuirii directe” a unei nave calificate pentru a facilita și mai mult punerea în aplicare fidelă a Acordului comercial și de cooperare; 43. subliniază că activitatea Comitetului specializat privind pescuitul trebuie să fie transparentă și că Parlamentul European trebuie să fie informat periodic despre activitățile acestuia și deciziile pe care le ia, atât înainte cât și după reuniunile acestuia; solicită ca reprezentanții tehnici ai Comisiei pentru pescuit a Parlamentului European să fie invitați să participe în calitate de observatori la reuniunile Comitetului specializat privind pescuitul; 44. îndeamnă Comisia și Consiliul să se asigure că toate deciziile luate în cadrul Acordului comercial și de cooperare respectă prerogativele diferitelor instituții și urmează procesul legislativ adecvat, în special în ceea ce privește măsurile tehnice; 45. reamintește că Acordul comercial și de cooperare prevede ca părțile la acord să se consulte cu societatea civilă; subliniază că este important ca organismele regionale care reprezintă sectorul și autoritățile publice regionale să fie integrate în grupurile consultative, garantând că comunitățile costiere din regiunile care vor fi afectate direct sau indirect beneficiază conform Acordului comercial și de cooperare de protecție juridică inclusiv față de efectele posibilelor decizii unilaterale ale Regatului Unit; 46. cere insistent ca reprezentanții sectorului pescuitului, administrațiile regionale, comunitățile costiere și alte părți interesate să participe activ la monitorizarea și punerea în aplicare a Acordului comercial și de cooperare, în special prin participarea lor la grupurile consultative interne și la Forumul societății civile menționate la articolele 13 și 14 din acord; îndeamnă Comisia să promoveze înființarea în acest sens a unui grup consultativ intern privind pescuitul, fără a aduce atingere consiliilor consultative existente; 47. încredințează Președintei sarcina de a transmite prezenta rezoluție Consiliului, Comisiei, Comitetului Regiunilor, guvernelor și parlamentelor statelor membre și guvernelor și parlamentelor Regatului Unit al Marii Britanii și Irlandei de Nord, Jersey, Guernsey, Insulei Man, Norvegiei, Islandei, Groenlandei și Insulelor Feroe.